钦定古今图书集成/明伦汇编/官常典/第765卷 > 说苑 > 谯元 费贻
## 钦定古今图书集成/明伦汇编/官常典/第765卷 > 说苑 > 谯元 费贻

按《后汉书》本传，“元字君黄，巴郡阆中人也。少好学，能
说《易》《春秋》。仕于州郡。成帝永始二年，有日食之灾，乃
诏举敦朴逊让有行义者各一人。州举元诣公车，对
策高第，拜议郎。帝始作期门，数为微行。立赵飞燕为
皇后。后专宠怀忌，皇太子多横夭折。元上书谏曰：‘臣
闻王者承天继宗，统极，保业延祚，莫急后嗣。故《易》有
‘干蛊’’”之义，《诗》咏“众多”之福。今陛下圣嗣未立，天下属
望，而不惟社稷之计，专念微行之事，爱幸用于所惑，
曲意留于非正。窃闻后宫皇太子产而不育。臣闻之
怛然，痛心伤剥，窃怀忧国，不忘须臾。夫警卫不修，则患生非常，忽有醉酒狂夫，分争道路，既无尊严之仪，
岂识上下之别？此为戎狄起于毂下，“而贼乱发于左
右也。愿陛下念天下之至重，爱金玉之身，均九女之
施，存无穷之福，天下幸甚。”时数有灾异，元辄陈其变，
既不省纳，故久稽郎官。后迁太常丞，以弟服去职。平
帝元始元年，日食，又诏公卿举敦朴直言，大鸿胪左
咸举元诣公车对策，复拜议郎，迁中散大夫。四年，选
明达政事，能班化风俗者八人。时并举元为绣衣使
者，持节与太仆任恽等分行天下，观览风俗，所至专
行诛赏。事未及终，而王莽居摄，元于是纵使者车，变
易姓名，间窜归家，因以隐遁。后公孙述僭号于蜀，连
聘不诣。述乃遣使者备礼征之，若元不肯起，便赐以
毒药。太守乃自赍玺书至元庐曰：“君高节已著，朝廷
垂意，诚不宜复辞，自招凶祸。”元仰天叹曰：“唐尧大圣，
许由耻仕；周武至德，伯夷守饿。彼独何人，我亦何人！
保志全高，死亦奚恨！”遂受毒药。元子瑛泣血叩头于
太守曰：“方今国家东有严敌，兵师四出，国用军资，或
不常充足。愿奉家钱千万，以赎父死。”太守为请，述听
许之。元遂隐藏田野，终述之世。时兵戈累年，莫能修
尚学业，元独训诸子，勤习经书。建武十一年卒。明年，
天下平定，元弟庆以状诣阙自陈，光武美之。策诏本
郡祠以中牢，敕所在还元家。钱瑛善说《易》，以授显宗，
为北宫卫士令。时亦有犍为费贻不肯仕，述乃漆身
为厉，阳狂以避之，退藏山薮十馀年。述破后，仕至合
浦太守。